b"\n_START_ARTICLE_\nMecanisme Europeu d'Estabilitzaci\xc3\xb3\n_START_PARAGRAPH_\nEl Mecanisme Europeu d'Estabilitzaci\xc3\xb3 (MEDE) (en angl\xc3\xa8s: European Stability Mechanism, ESM) \xc3\xa9s un organisme intergovernamental creat pel Consell Europeu com un mecanisme permanent per a la salvaguarda de l'estabilitat financera de l'Eurozona el mar\xc3\xa7 de 2011, per\xc3\xb2 que no entrar\xc3\xa0 en vigor fins a l'1 de juliol de 2012, i substituir\xc3\xa0 els mecanismes temporals endegats arran de la crisi del deute sobir\xc3\xa0 europeu aprovats anteriorment, \xe2\x80\x94el Fons Europeu d'Estabilitat Financera (FEEF) i el Mecanisme Europeu d'Estabilitat Financera (MEEF)\xe2\x80\x94, per b\xc3\xa9 que al llarg del 2012 coexistiran tots els tres organismes.\n_START_SECTION_\nAprovaci\xc3\xb3\n_START_PARAGRAPH_\nEl Consell Europeu del 16 de desembre del 2010 acord\xc3\xa0 modificar l'article 136 del Tractat de Funcionament de la Uni\xc3\xb3 Europea per permetre als pa\xc3\xafsos el moneda \xc3\xa9s l'euro establir un mecanisme permanent que garant\xc3\xads l'estabilitat financera de la zona de l'euro en el seu conjunt.\n_START_SECTION_\nAdministraci\xc3\xb3 del mecanisme i funcionament\n_START_PARAGRAPH_\nEl Consell de Governadors, que estar\xc3\xa0 format pels ministres d'Economia i Finances dels pa\xc3\xafsos de la zona de l'euro, ser\xc3\xa0 l'encarregat d'adoptar les decisions de m\xc3\xa9s transcend\xc3\xa8ncia. Un Consell d'Administraci\xc3\xb3, nomenat pels pa\xc3\xafsos de la zona euro, exercir\xc3\xa0 les comeses espec\xc3\xadfics que li delegui el Consell de Governadors._NEWLINE_El MEDE, sota unes condicions estrictes, facilitar\xc3\xa0 ajuda financera en forma de cr\xc3\xa8dit als pa\xc3\xafsos de la zona euro que pateixin greus problemes de finan\xc3\xa7ament. Aquesta ajuda financera s'activar\xc3\xa0 \xc3\xbanicament quan es rebi la petici\xc3\xb3 d'algun pa\xc3\xads de la zona de l'euro. La Comissi\xc3\xb3 Europea, l'FMI, i el Banc Central Europeu hauran d'avaluar el risc per a l'estabilitat financera de la zona euro en el seu conjunt i analitzaran la sostenibilitat del deute p\xc3\xbablic del pa\xc3\xads que pret\xc3\xa9n sol\xc2\xb7licitar l'ajuda. Si es conclou que un programa d'ajust macroecon\xc3\xb2mic podria reconduir el deute p\xc3\xbablic a una via sostenible, s'avaluaran les necessitats de finan\xc3\xa7ament i es negociar\xc3\xa0 el programa d'ajuda que es formalitzaria en un Conveni de Cooperaci\xc3\xb3.\n_START_SECTION_\nEntrada en funcionament\n_START_PARAGRAPH_\nFou concebut inicialment per estar operatiu el juliol de 2013 per\xc3\xb2 l'agreujament de la crisi del deute sobir\xc3\xa0 europeu n'acceler\xc3\xa0 l'entrada en vigor el 2012. Aquest mecanisme substituir\xc3\xa0 els mecanismes temporals endegats arran de la crisi del deute sobir\xc3\xa0 europeu aprovades fins aleshores, \xe2\x80\x94el Fons Europeu d'Estabilitat Financera (FEEF) i el Mecanisme Europeu d'Estabilitat Financera (MEEF)\xe2\x80\x94, per b\xc3\xa9 que al llarg del 2012 coexistiran tots els tres organismes. _NEWLINE_El ministre alemany de Finances Wolfgang Sch\xc3\xa4uble va manifestar el 25 de desembre del 2011 que s'hauria d'accelerar la implantaci\xc3\xb3 del MEDE i augmentar-ne la dotaci\xc3\xb3 econ\xc3\xb2mica encara que aix\xc3\xb2 tingu\xc3\xa9s uns efectes significatius sobre els pressupostos alemanys del 2012."